Aprecieri pentru Teatrul ”Matei Vișniec” Suceava de la vârful UNITER (foto)
Activitatea Teatrului Municipal ”Matei Vișniec” din Suceava a primit aprecieri de la vârful UNITER. Prezentă la Suceava la Festivalul Internațional Zilele Teatrului ”Matei Vișniec”, vicepreședinta UNITER, Aura Corbeanu, a vorbit la superlativ despre teatrul sucevean arătând că în șapte ani de zile a ajuns să fie recunoscut la nivel național și internațional. ”Festivalul Internațional de Teatru de la Suceava este un reprezentant al diplomației culturale românești în lume. În șapte ani de activitate deja sunteți recunoscuți, sunteți prezenți în toate festivalurile, sunteți selecționați. Este o diferență esențială între a fi invitat și a participa într-un turneu și a fi selecționați ceea ce înseamnă că aveți o creativitate care este recunoscută și că aveți de ce să fiți în sală alături de artiștii dumneavoastră”, a declarat Aura Corbeanu în deschiderea festivalului. Vicepreședinta UNITER a susținut în cadrul festivalului de la Suceava conferința “Managementul proiectului cultural” moderată de managerul Teatrului Municipal ”Matei Vișniec”, Angela Zarojanu, conferință foarte apreciată de cei prezenți.